News Update: หุ้นบันเทิงเกาหลีคึกคัก ‘อีจองแจ’ แห่ง Squid Game คว้ารางวัล Emmy Awards ครั้งประวัติศาสตร์ ซีซัน 2 มาแน่ ลุ้นปังเท่าภาคแรกหรือไม่ - FINNOMENA
หุ้นที่เกี่ยวข้องกับซีรีส์ยอดฮิต Squid Game พุ่งแรง หลังนักแสดงนำ ‘อีจองแจ’ คว้ารางวัลนำแสดงนำชายยอดเยี่ยมจากเวที Emmy Awards สร้างประวัติศาสตร์นักแสดงเอเชียคนแรกที่ได้รางวัลนี้
13 ก.ย. 2565

หุ้นที่เกี่ยวข้องกับซีรีส์ยอดฮิต Squid Game พุ่งแรง หลังนักแสดงนำ ‘อีจองแจ’ คว้ารางวัลนำแสดงนำชายยอดเยี่ยมจากเวที Emmy Awards สร้างประวัติศาสตร์นักแสดงเอเชียคนแรกที่ได้รางวัลนี้
วันนี้ (13 ก.ย.) หุ้น Bucket Studio ซึ่งถือหุ้นในบริษัทที่ดูแลอีจองแจพุ่งขึ้นมา 2.37% ขณะที่หุ้น Showbox Corp ซึ่งเป็นผู้บุกเบิกลงทุนใน Siren Pictures บริษัทผู้สร้างซีรีส์ Squid Game ปรับตัวขึ้นมา 1.23%
ด้านหุ้นบันเทิงเกาหลีอื่นๆ ปรับตัวขึ้นเช่นเดียวกัน โดย CJ ENM ผู้สร้างภาพยนตร์รางวัสออสการ์อย่าง Parasite ปรับตัวขึ้นมา 3.63% ส่วนหุ้น CJ CGV ธุรกิจโรงภาพยนตร์มัลติเพล็กซ์ที่ใหญ่ที่สุดในเกาหลีใต้ปรับตัวขึ้นมา 3.34%
การปรับตัวขึ้นมาของหุ้นบันเทิงเกาหลีเกิดขึ้นหลังนักแสดงนำซีรีส์ Squid Game ‘อีจองแจ’ คว้ารางวัลนักแสดงนำชายจาก Primetime Emmy Awards ครั้งที่ 74 งานนี้เทียบได้กับเวทีออสการ์สำหรับวงการโทรทัศน์ของสหรัฐฯ เลยทีเดียว
นี่ถือเป็นครั้งแรกในประวัติศาสตร์งานนี้ที่บุคคลและนักแสดงจากผลงานซีรีส์ที่ไม่ใช่ภาษาอังกฤษคว้ารางวัลทางการแสดงจากเวที Emmy Awards โดยอีจองแจกลายเป็นนักแสดงจากเอเชียคนแรกที่คว้ารางวัลนักแสดงนำจากเวทีนี้ไปครอง และ“ฮวัง ดงฮยอก” คว้ารางวัลผู้กำกับซีรีส์ดราม่ายอดเยี่ยมจากงานนี้ไปครองด้วย
ก่อนหน้านี้ในเดือน มิ.ย. หุ้น Bucket Studio พุ่งขึ้นมา 24% ทันที หลัง Netflix โพสต์จดหมายจาก ‘ฮวัง ดงฮยอก’ ผู้กำกับ ผู้เขียนบท และผู้สร้างถึงแฟนๆ ว่า Squid Game จะมีซีซัน 2 แน่นอน
โดยในซีซัน 2 ‘อีจองแจ’ จะกลับมารับบทกีฮุนเหมือนเดิม และยังมีตัวละครใหม่อย่าง “ชอลซู” ซึ่งเป็นแฟนของ “ยองฮี” หรือน้องโกโกวาตุ๊กตานักฆ่าจากซีซันที่หนึ่ง
หลังจากประสบความสำเร็จอย่างมากในซีซัน 1 จนทำให้ Squid Game กลายมาเป็นซีรีส์ที่ทำเงินได้มากที่สุดของ Netflix ต้องรอลุ้นว่าซีซัน 2 จะสามารถทำเงินได้เกือบ 900 ล้านดอลลาร์ เหมือนที่ภาคแรกเคยทำไว้หรือไม่
อ้างอิง:
https://www.cnbc.com/2022/09/13/asia-markets-us-cpi-inflation-interest-rates-currencies.html 
https://www.tnnthailand.com/news/trueinside/124967/ 
https://www.pptvhd36.com/news/%E0%B8%82%E0%B9%88%E0%B8%B2%E0%B8%A7%E0%B8%9A%E0%B8%B1%E0%B8%99%E0%B9%80%E0%B8%97%E0%B8%B4%E0%B8%87/180489 
https://www.bangkokbiznews.com/world/1009734
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
News Update
Squid Game
อีจองแจ
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA